La Volta Ciclista Comunitat Valenciana Fèmines finalitza la seua primera etapa este dijous a Sagunt
14 de febrer 2023

Este dijous comença la setena edició de la Setmana Ciclista - Volta Comunitat Valenciana Fèmines, prova 2.1 organitzada en la Comunitat Valenciana pel Club Ciclista Escapada i inclosa en el calendari europeu de la Unió Ciclista Internacional (UCI), que es disputarà fins al dia 19. La Setmana Valenciana - Volta Comunitat Valenciana Fèmines constarà de quatre etapes en línia i Sagunt serà la meta de la primera etapa, la qual començarà a València.

L'eixida tindrà lloc este dijous, 16 de febrer, sobre les 13.30 hores des del carrer Pere Cabanes de València i passarà per Poble Nou, Montcada, San Isidro de Benagéber, Nàquera, Serra, Torres Torres, Estivella, Gilet, l'estació de Les Valls, Quartell, Estivella, Sagunt i el Port de Sagunt. Com en les anteriors edicions, la carrera tornarà a estar present en les tres províncies de la comunitat: Castelló, València i Alacant.

![](/media/mvcl2ump/c_cv1.png?width=850&height=444.7858472998138)

És una etapa en la qual les corredores hauran de completar un recorregut de 119 km entre València i Sagunt. En cada pas per Sagunt, quilòmetres 51 (sobre les 14.20 hores) i 82 (sobre les 16.40 hores), en l'avinguda Pianista Mario Monreal al costat del CEIP Montíber en el nucli de Sagunt, hi haurà situats dos esprints especials. La meta estarà situada en l'avinguda Mediterrani del Port de Sagunt, que està prevista sobre les 16.30 hores, on se sabrà el nom de la guanyadora final de la primera etapa. La prova passarà també per l'Alt de l’Oronet, un port de muntanya de 2a categoria.

![](/media/nc4pxy4a/c_cv4.png?width=850&height=565.3633854645814)

Sobre este esdeveniment esportiu, el regidor d'Activitat Física, Salut i Esports, Javier Timón, ha recordat a la ciutadania que «**diversos carrers dels nuclis de Sagunt i Port es veuran afectats per talls de trànsit, pel fet que l'etapa passa fins a tres ocasions per diferents llocs del municipi**».

«**Donada la coincidència amb l'horari d'eixida dels centres escolars de cada zona afectada, se'ls ha informat des del departament d'Educació perquè adopten les mesures necessàries que garantisquen que es puga dur a terme la recollida dels xiquets i xiquetes de manera adequada**» ha informat el regidor.

Així mateix, el regidor d'Esports també agraeix la comprensió de la ciutadania «**per les molèsties circulatòries ocasionades en el desenvolupament d'esta prova**» i a més els ha animat a acostar-se a la prova per a «**gaudir d'este magnífic esdeveniment esportiu i del millor ciclisme femení a nivell mundial**».

En la competició participaran 23 equips de quatre continents: Europa, Amèrica, Àsia i Oceania. 12 formacions de categoria UCI WorldTour, 6 d'ells espanyols i un total 161 ciclistes. Es destaca la participació d’Annemiek van Vleuten, guanyadora de les dues últimes edicions i campiona del món i de les ciclistes valencianes, Sofia Rodríguez, Alba Teruel, Paula Soler i Sandra Alonso. Tal com s'ha informat des de l'Ajuntament, per al correcte desenvolupament de la prova, es comptarà amb 30 vehicles d'organització i 30 motos d'enllaç.

Finalment, Javier Timón ha manifestat que «**m'agradaria agrair públicament el suport i la col·laboració que s'ha prestat al departament d'Activitat Física, Salut i Esports per part del departament d'Educació, del servei de grues de la SAG, de la Penya Ciclista Portenya, del Club Trail Morvedre, de les alumnes del Cicle Mitjà de Conducció en el Medi natural de l'I.E.S. i molt especialment del treball del departament de Trànsit i Mobilitat, de la Policia Local, de la Guàrdia Rural i de Protecció Civil per la complexitat de gestió d'un esdeveniment d'esta magnitud**».

*   [](http://www.facebook.com/sharer.php?u=https://aytosagunto.es/va/actualitat/la-volta-ciclista-comunitat-valenciana-femines-finalitza-la-seua-primera-etapa-este-dijous-en-sagunt/ "Facebook")
*   [](http://twitter.com/share?url=https://aytosagunto.es/va/actualitat/la-volta-ciclista-comunitat-valenciana-femines-finalitza-la-seua-primera-etapa-este-dijous-en-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-volta-ciclista-comunitat-valenciana-femines-finalitza-la-seua-primera-etapa-este-dijous-en-sagunt/ "Linked In")
*   [](mailto:?body=https://aytosagunto.es/va/actualitat/la-volta-ciclista-comunitat-valenciana-femines-finalitza-la-seua-primera-etapa-este-dijous-en-sagunt/)